SL Uradni list Evropske unije L 48/16

DIREKTIVA KOMISIJE 2006/20/ES

z dne 17. februarja 2006

o spremembi Direktive Sveta 70/221/EGS o posodah za tekoče gorivo in napravah za zaščito pred podletom od zadaj za motorna in priklopna vozila zaradi prilagoditve tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1), in zlasti druge alinee člena 13(2) Direktive,

ob upoštevanju Direktive Sveta 70/221/EGS z dne 20. marca 1970 o približevanju zakonodaje držav članic o posodah za tekoče gorivo in napravah za zaščito pred podletom od zadaj za motorna in priklopna vozila (2), in zlasti člena 3 Direktive,

ob upoštevanju naslednjega:

(1) Direktiva 70/221/EGS je ena od direktiv iz postopka Skupnosti za podelitev homologacije, določenega v Direktivi 70/156/EGS. Za Direktivo 70/221/EGS zato veljajo določbe Direktive 70/156/EGS, ki se nanašajo na sisteme, sestavne dele in samostojne tehnične enote za vozila.

(2) Da bi izboljšali raven zaščite, je treba za naprave za zaščito pred podletom od zadaj zahtevati, da morajo prenesti večjo silo, upoštevati pa je treba tudi vozila, ki uporabljajo enote zračnega vzmetenja.

(3) Glede na tehnični napredek in napredek pri uporabi vozil v zvezi z vgradnjo dvižnih ploščadi za vozila je treba pri dvižnih ploščadih upoštevati vgradnjo naprav za zaščito pred podletom od zadaj.

(4) Direktivo 70/221/EGS je zato treba ustrezno spremeniti.

(5) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku, ki je bil ustanovljen s členom 13(1) Direktive 70/156/EGS –

SPREJELA NASLEDNJO DIREKTIVO:

Člen 1

Priloga II k Direktivi 70/221/EGS se spremeni v skladu s Prilogo k tej direktivi.

Člen 2

1. Če zahteve iz Direktive 70/221/EGS, kakor jo spreminja ta direktiva, niso izpolnjene, država članica z veljavnostjo od 11. septembra 2007 iz razlogov, povezanih z zaščito pred podletom od zadaj:

(a) zavrne podelitev homologacije ES ali nacionalne homologacije za tip vozila;

(b) zavrne podelitev homologacije ES ali nacionalne homologacije za napravo za zaščito pred podletom od zadaj kot samostojne tehnične enote.

2. Če zahteve iz Direktive 70/221/EGS, kakor jo spreminja ta direktiva, niso izpolnjene, država članica z veljavnostjo od 11. marca 2010 iz razlogov, povezanih z zaščito pred podletom od zadaj:

(a) zavrne registracijo ali prepove prodajo ali začetek uporabe novih vozil;

(b) prepove prodajo ali začetek uporabe naprave za zaščito pred podletom od zadaj kot samostojne tehnične enote.

Člen 3

1. Države članice najpozneje do 11. marca 2007 sprejmejo in objavijo zakone in druge predpise, potrebne za uskladitev s to direktivo. Komisiji takoj posredujejo besedila navedenih predpisov ter primerjalno tabelo med navedenimi predpisi in to direktivo.

Te predpise uporabljajo od 11. marca 2007.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji posredujejo besedilo glavnih določb nacionalnega prava, ki jih sprejmejo na področju, ki ga pokriva ta direktiva.

Člen 4

Ta direktiva začne veljati dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 17. februarja 2006 Za Komisijo Günter VERHEUGEN Podpredsednik

(1) UL L 42, 23.2.1970, str. 1. Direktiva, kakor je bila nazadnje spremenjena z Direktivo Evropskega parlamenta in Sveta 2005/64/ES (UL L 310, 25.11.2005, str. 10).

(2) UL L 76, 6.4.1970, str. 23. Direktiva, kakor je bila nazadnje spremenjena z Aktom o pristopu iz leta 2003.